KIRJALLINEN KYSYMYS E-3203/02

esittäjä(t): Stavros Xarchakos (PPE-DE) neuvostolle

(11. marraskuuta 2002)

Aihe: Ihmisoikeudet Turkissa ja Albaniassa

Yhteisön virkamiesten antamien lausuntojen mukaan EU haluaa antaa Turkille jonkinlaisen rohkaisevan viestin, ja se aikoo myös lujittaa suhteitaan Albaniaan. Kuitenkin albanialaisessa lehdistössä mainitaan, että Albanian kansalaisten vastaanottamien ja lähettämien kirjeiden kohdalla rikotaan jatkuvasti kirjesalaisuutta, ja luotettava ranskalainen päivälehti Le Figaro mainitsi 22. lokakuuta 2002 ilmestyneessä numerossaan, että Turkin poliisi pidätti 21. lokakuuta 2002 Turkin 3. marraskuuta järjestetyissä vaaleissa ehdokkaana olleen A. Firatin syytettynä kurdin kielen käyttämisestä yhdessä vaalikampanjatilaisuudessa.

Onko neuvosto tietoinen edellä mainituista Turkissa ja Albaniassa sattuneista tapauksista, joissa ihmisoikeuksia on häikäilemättömästi loukattu? Miksi nämä loukkaukset jatkuvat, vaikka Euroopan parlamentin jäsenet, luotettavat kansainväliset julkaisut, kansalaisjärjestöt ja muut tahot ovat vuosien ajan esittäneet niitä koskevia vastalauseita? Eikö neuvosto ole kyennyt tekemään selväksi, että mikä tahansa jonkin maan taloudellinen tai muu suhde EU:n kanssa edellyttää ihmisten perusvapauksien järkkymätöntä kunnioittamista, sillä ne ovat erottamattomasti eurooppalaiseen kulttuuriin liittyviä elementtejä? Miksi Turkin kauan sitten ilmoittamia uudistuksia, jotka koskivat kurdin kielen käyttämistä opetuksessa ja radiossa sekä televisiossa, ei ole pantu täytäntöön? Sisältyykö Turkissa voimassa olevan vanhentuneen vaalilain joka kieltää ehdokkaita käyttämästä muuta kieltä kuin turkkia kumoaminen niihin uudistuksiin, joista Turkin hallitus on ilmoittanut?

Vastaus

(3. maaliskuuta 2003)

Arvoisa parlamentin jäsen tuo oikein esiin ne puutteet, joita Turkissa on ihmisoikeuksien ja perusvapauksien alalla erityisesti kurdialkuperää olevien Turkin kansalaisten oikeuksien ja vapauksien kunnioittamisessa. EU ottaa tällaiset sekä lainsäädännössä että sen täytäntöönpanossa esiintyvät puutteet säännöllisesti puheeksi Turkin kanssa käytävän poliittisen vuoropuhelun eri tasoilla, viimeksi EU:n poliittisten johtajien Ankaraan 31. lokakuuta tekemällä troikka-vierailulla.

On kuitenkin selvää, että Turkissa on parhaillaan käynnissä tärkeä poliittinen uudistusprosessi, jonka avulla Turkki on lähestynyt EU:hun liittymiseen vaadittavien poliittisten kriteerien täyttämistä, minkä Eurooppa-neuvosto on tunnustanut. Vuoden 2002 elokuun 3. päivän uudistuspaketti, johon EU ilmaisi tyytyväisyytensä antamassaan julkilausumassa, sisältää mm. kurdinkielistä koulutusta ja radio- ja televisiolähetyksiä koskevia säännöksiä. Uusien koulutusta koskevien määräysten täytäntöönpanosta on hiljattain annettu asetukset ja radio- ja televisiolähetyksiä koskevien määräysten täytäntöönpanoa valmistellaan. Tältä osin Turkkia kannustetaan edistämään ja panemaan täysimääräisesti täytäntöön kaikki tarvittavat uskonnollisten, kielellisten ja etnisten vähemmistöjen oikeuksien suojelemista koskevat toimenpiteet siten, että maa on tältä osin ihmisoikeuksien suojelua koskevien eurooppalaisten standardien mukainen.

Uusin joulukuussa esitetty lainsäädäntöpaketti, jolla muun muassa lievennetään tiukkoja yhdistymisvapautta muiden kielten kuin turkin käyttö mukaan lukien koskevia säännöksiä, näyttää vahvistavan tämän suuntauksen. EU on alkanut tarkastella näitä joulukuun 2002 alussa esitettyjä toimenpiteitä voidakseen arvioida, ovatko kaikkien kansalaisten oikeudet ja vapaudet toteutuneet entistä paremmin riippumatta heidän syntyperästään ja odottaa mielenkiinnolla uuden lainsaäädännön asianmukaista täytäntöönpanoa.

Kööpenhaminassa kokoontunut Eurooppa-neuvosto päätti, että jos joulukuussa 2004 kokoontuva Eurooppa-neuvosto komission kertomuksen ja suosituksen perusteella päättää Turkin täyttävän Kööpenhaminan poliittiset kriteerit, Euroopan unioni aloittaa viipymättä liittymisneuvottelut Turkin kanssa.

Albanian tilanteen osalta neuvosto korostaa, että se ei koskaan ota kantaa lehdistötiedotteisiin tai uutisraportteihin ja haluaa todeta kysyjälle, että sen tiedossa ei ole yhtään tapausta, jossa yksityiseen kirjeenvaihtoon olisi puututtu. Demokraattisten periaatteiden ja ihmisoikeuksien noudattaminen

on olennainen osa vakautus- ja assosiaatioprosessia ja sitä käsitellään jatkuvasti EU:n ja Albanian vuoropuhelussa. Se on myös näkyvästi esillä vakautus- ja assosiaatiosopimuksessa, josta komissio neuvottelee Albanian kanssa neuvoston sille 21. lokakuuta 2002 antamien valtuuksien nojalla.